Granivoru Fiż-Żooloġija, il-kelma Granivoru (mil-Latin "granum" - "grani-" li tfisser żerriegħa u "vorare" - "-voru" li tfisser tibla u taħtaf l-ikel) tiddiskrivi organiżmu li għandu dieta erbivora speċċjalizzata billi jiekol biss iż-żerriegħa. L-annimali ta' dan it-tip huma normalment selettivi ħafna fl-ikel tagħhom u jagħżlu bir-reqqa iż-żrieragħ tal-pjanti, nklużi dawk tal-ġimnospermi, li għandhom ħafna nutrijenti. Il-biċċa l-kbira tal-granivori huma insetti, għasafar jew mammiferi. Din it-tip ta' dieta hija l-iżjed komuni f'abitat xott bħal tad-deżert, fejn iż-żerriegħa tinstab matul is-sena kollha. L-insetti granivori jinkludu ħafna speċi ta' ħniefes, nemel u skarabej, iżda anke ftit speċi ta' baħrijiet u żnażan parasitiċi. Il-baħrijiet tal-jukka u ż-żnażan tat-tin jieklu iż-żerriegħa u jippollinaw l-istess pjanta, magħqudin flimkien f'relazzjoni ko-evoluta. Għalkemm numru kbir ta' għasafar jieklu ħafna żerriegħa, dawn m' humiex strettament granivori għax jieklu ħafna insetti ukoll. L- ispeċi li huma primarjament granivori sakemm jilħqu l-istat adult, ħafna drabi jitrabbew b' dieta insettivora. Għasafar strettament granivori jżoqqu l-frieħ tagħhom ta' żerriegħa li tkun diġà parzjalment diġerita.